Fliekresensie: Dis die ene titaniese gevegte in nuwe super-AfrikaBLACK PANTHER: WAKANDA FOREVER ⭐⭐⭐⭐⭐⭐⭐/10 Met Letitia Wright en Danai Gurira Regisseur: Ryan Coogler (In teaters) (Disney) Hierdie fenomeen het R16,5 miljoen in drie dae in Suid-Afrika verdien. Sy voorganger was die gewildste rolprent ooit in ons land, en het ongeveer R110 miljoen verdien. Die verwagtinge was dus groot. Indien jy net na gevegte in eksotiese lande deur sterk, gesaghebbende mense wil staar wat hulle deur niks laat stuit nie, is hierdie een vir jou. Ook as jy nie ŉ saak het met wat sin maak of wat gemotiveerd is of nie. Dus is dit ŉ seldsame Sondagagmiddag-uittog teaters toe as daar nie rugby is nie, en as jy voor die pandemie laas in die fliek was. Wat die storie betref, het die dood van Chadwick Boseman as koning T’Chala ŉ reusegaping gelaat wat die rolprent nie altyd kan vul nie. In dié weergawe ontdek die Amerikaners ŉ nuwe neerslag van ŉ seldsame metaal waar ŉ ander ras, die Talocan, onder die indrukwekkende aanvoering van Tenoch Huerta as Namor, al swemmende veg. ‘Black Panther: Wakanda Forever’. (Foto: IMDb) Huerta is so charismaties en stewig dat hy dikwels die rolprent oorheers, terwyl daar ook dalk (en ŉ mens het begrip daarvoor) te lank getalm word op die verlies van T’Chala wat die rolprent soms in sy spore as gevolg daarvan stuit. Maar as jy of jou laaities net van superhelde hou wat vlieg en nie kan sterf nie, en koeëls kan trotseer terwyl hulle ure lank onder water swem, kan al hierdie resensente besware soos mis uit die Afrikabos verdwyn. Jou springmielies sal vir drie ure al knarsend in jou keel af verdwyn. Aanbeveel as jy na titaniese gevegte en ŉ nuwe super-Afrika wil kyk wat nog in wording is. Black Panther: Wakanda Forever is ŉ onewe vervolg, maar kan sy ondersteuners bevredig en betower. Letitia Wright staan haar broer (T’Chala) se nommer 12’s volledig vol, dus dra die goeie spel die rolprent ook deur sy stiller tye.